Document ID: 32015D0714

DEĊIŻJONI TA' IMPLIMENTAZZJONI TAL-KUMMISSJONI (UE) 2015/714
tal-24 ta' April 2015
dwar il-validità ta' ċerta informazzjoni vinkolanti dwar it-tariffi
(notifikata bid-dokument C(2015) 2888)
(It-testi bil-Franċiż, bil-Ġermaniż, bl-Ingliż, bil-Portugiż u bl-Ispanjol biss huma awtentiċi)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (1), u b'mod partikolari l-Artikolu 9(1)(a) tiegħu,
Wara li kkunsidrat ir-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf il-Kodiċi Doganali tal-Komunità (2), u b' mod partikolari l-Artikolu 12(5)(a)(iii) tiegħu,
Wara li kkunsidrat ir-Regolament tal-Kummissjoni (KEE) Nru 2454/93 tat-2 ta' Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (3), u b'mod partikolari t-tieni inċiż l-Artikolu 9(1) tiegħu,
Billi:
(1)
L-informazzjoni vinkolanti dwar it-tariffi (BTI) imsemmija fl-Anness fiha klassifikazzjoni tariffarja mhux kompatibbli mar-regoli ġenerali għall-interpretazzjoni tan-Nomenklatura Magħquda (NM) stabbilita fit-Taqsima I tal-Parti Wieħed, tal-Anness I tar-Regolament (KEE) Nru 2658/87 u mhix konsistenti ma' BTI oħra.
(2)
Il-prodotti koperti mill-BTI msemmija fl-Anness huma meraq tal-frott, meraq tal-frott konċentrat, meraq tal-ħaxix jew meraq tal-ħaxix konċentrat, imħallat u mhux, kif ukoll addittivi, miżjuda bl-ilma jew ilma effervexxenti. Il-klassifikazzjoni tariffarja ta' dawk il-prodotti kif stabbilita fil-BTI mhijiex skont il-kodiċijiet TARIC 2202901019, 2202901099, 2202909190, 2202909590 and 2202909990, rispettivament.
(3)
Biex tiġi żgurata l-ugwaljanza bejn l-operaturi u l-applikazzjoni uniformi tat-TARIC, il-BTI msemmija fl-Anness ma tibqax valida. Għalhekk, l-awtoritajiet doganali li ħarġu l-informazzjoni jirrevokawha mill-aktar fis possibli wara n-notifika ta' din id-Deċiżjoni u jinnotifikaw lill-Kummissjoni dwar dan.
(4)
Skont l-Artikolu 12(6) tar-Regolament (KEE) Nru 2913/92, id-detentur tal-BTI jingħata, għal ċertu perjodu ta' żmien, il-possibbiltà li jinvoka l-BTI li ma baqgħetx valida soġġetta għall-kundizzjonijiet stipulati fl-Artikolu 14(1) tar-Regolament (KEE) Nru 2454/93.
(5)
Il-miżuri stipulati f'din id-Deċiżjoni huma skont l-opinjoni tal-Kumitat tal-Kodiċi Doganali,
ADOTTAT DIN ID-DEĊIŻJONI:
Artikolu 1
1. L-informazzjoni vinkolanti dwar it-tariffi msemmija fil-kolonna 1 tat-tabella stabbilita fl-Anness, li tkun inħarġet mill-awtoritajiet doganali speċifikati fil-kolonna 2 ta' dik it-tabella għall-klassifikazzjoni tariffarja speċifikata fil-kolonna 3 ta' dik it-tabella ma tibqax valida skont il-paragrafu 2.
2. L-awtoritajiet doganali speċifikati fil-kolonna 2 tat-tabella stabbilita fl-Anness jirrevokaw l-informazzjoni vinkolanti dwar it-tariffi msemmija fil-kolonna 1 ta' dik it-tabella u jinnotifikaw lid-detenturi tagħha fl-aktar data kmieni possibbli u fi kwalunkwe każ mhux aktar tard minn għaxart ijiem min-notifika ta' din id-Deċiżjoni.
3. Meta awtorità doganali tirrevoka l-informazzjoni vinkolanti dwar it-tariffi u tagħmel in-notifika skont il-paragrafu 2, din tinnotifika lill-Kummissjoni b'dan.
Artikolu 2
L-informazzjoni vinkolanti dwar it-tariffi msemmija fl-Anness tista' tibqa' tiġi invokata skont l-Artikolu 12(6) tar-Regolament (KEE) Nru 2913/92 għal perjodu ta' sitt xhur mid-data tan-notifika tar-revoka tal-informazzjoni vinkolanti dwar it-tariffi lid-detentur.
Artikolu 3
Din id-Deċiżjoni hija indirizzata lir-Repubblika Federali tal-Ġermanja, ir-Renju ta' Spanja, ir-Repubblika ta' Franza, ir-Repubblika tal-Awstrija, ir-Repubblika tal-Portugall u r-Renju Unit tal-Gran Brittanja u l-Irlanda ta' Fuq.
Magħmul fi Brussell, l-24 ta' April 2015.

Labels: 3
17